Gosudarstvennaja korporacija po kosmičeskoj dejateľnosti „Roskosmos“

Gosudarstvennaja korporacija po kosmičeskoj dejateľnosti „Roskosmos“ (rus. Государственная корпорация по космической деятельности «Роскосмос» – doslova: Štátna korporácia pre kozmickú činnosť „Roskosmos“; oficiálny skrátený názov: Goskorporacija „Roskosmos“ ; oficiálny anglický názov: State Space Corporation Roscosmos; oficiálny anglický skrátený názov: Roscosmos; staršie názvy pozri nižšie) je vládna agentúra zodpovedná za ruský vesmírny program a letecký výskum.

Dejiny

Ruská kozmická agentúra pri Vláde RF vznikla po rozpade Sovietskeho zväzu a zrušení sovietskeho vesmírneho programu v roku 1992. Nadviazala na veľa svetových prvenstiev – prvú balistickú raketu, umelú družicu Zeme, prvého kozmonauta na obežnú dráhu, prvý prieskum Mesiaca, Venuše a Marsu. Časom však stratila vedúce miesto na poli dobývania vesmíru, najmä z dôvodu nedostatku financií.

Súčasný program

Roskosmos prevádzkuje nosné rakety a kozmické lode Sojuz, ktoré sú dopravným prostriedkom posádok na Medzinárodnú vesmírnu stanicu (ISS). Roskosmos je partnerom v programe ISS a prispel základnými modulmi Zaria a Zvezda, ktoré boli potom spojené modulom Unity agentúry NASA. Vyslal už sedem vesmírnych turistov, ktorí zaplatili za let 20 – 40 miliónov amerických dolárov. V niekoľkých programoch tiež úzko spolupracuje s Európskou vesmírnou agentúrou (ESA). Posledný spoločný projekt sa týkal štúdie na novú robotizovanú loď ACTS, ktorá nahradila zamýšľaný projekt malého raketoplánu Kliper. Štúdia však nakoniec zostala iba projektom ESA a Roskosmos začal pracovať na vlastnej kozmickej lodi Oriol. V súčasnosti tiež prebiehajú dokončovacie práce na laboratórnom module Nauka, ktorý má byť v roku 2020 pripojený k stanici ISS. K vyneseniu tohto modulu poslúži raketa Proton-M.
V spolupráci s ESA sa Roskosmos podieľa aj na prieskume Marsu v rámci projektu ExoMars. Na rok 2020 je naplánovaná druhá časť misie, pri ktorej raketa Proton-M dopraví na jeho povrch európske vozidlo a ruský stacionárny modul.
V budúcnosti Roskosmos plánuje rozšíriť ponuku vesmírnych výletov aj na oblet Mesiaca za približne 100 miliónov dolárov. Plánuje tiež návrat na Venušu sondou Venera-D a na Mesiac programom Luna, ktorý pozostáva zo štyroch misií a výstavby robotickej základne na Mesiaci.
Roskosmos sa tiež bude podieľať na výstavbe novej vesmírnej stanice Lunar Orbital Platform – Gateway, ktorá vznikne na obežnej dráhe v blízkosti Mesiaca.

Správa

Vedenie Roskosmosu sídli v Moskve, ale štarty prebiehajú najmä z kozmodrómu Bajkonur v Kazachstane. Lety kozmických lodí a družíc riadia špecialisti strediska riadenia letov CUP v Koroľove pri Moskve. Na štarty vojenských družíc je primárne určený kozmodróm Pleseck, spravovaný armádou. V prevádzke je tiež zatiaľ jediná rampa pre rakety Sojuz na novom kozmodróme Vostočnyj. Od roku 2011 má Roskosmos k dispozícii jednu rampu na kozmodróme Kourou, ktorá bola vybudovaná v spolupráci s ESA.
Organizácia zamestnáva asi 300 ľudí. Väčšina prác je zabezpečovaná externe. Hlavným dodávateľom je spoločnosť RKK Energija.
V roku 2009 prevzal Roskosmos riadenie Strediska prípravy kozmonautov J. A. Gagarina.

Vedenie

Generálnym riaditeľom Roskosmosu je od mája 2018 Dmitrij Rogozin, ktorý nahradil Igora Komarova (od januára 2015 do mája 2018).